Firebarnsmor Maria: – Livet går ikke opp 
Firebarnsmoren Maria Nordø Jørstad (41) har alltid sett for seg en karriere i arbeidslivet, men sliter med å få familielivet til å gå opp.  Maria Nordø Jørstad har fire barn, en gutt på syv år og trillinger på fem år. Frem til nå har hun ikke kunnet jobbe 100 prosent i en normal åtte til fire-jobb, forteller hun til VG. – Livet, spesielt arbeidslivet, går ikke opp i småbarnsårene. Det er rett og slett ikke tilrettelagt for småbarnsfamilier, sier Jørstad. Det har vært hennes ektemann Anders sin fleksible hjemmekontor-jobb som har løst kabalen for familien på seks.  – Vil ikke være hjemmeværende  41-åringen la nylig ut en Instagram-story hvor hun reagerer på sakene VG har skrevet den siste uken: Tobarnsmoren Merete Gamst fortalte åpent om å ha blitt sykemeldt av å sjonglere en fulltidsjobb og pendlertilværelse. Psykologen Charlotte Mjelde mener at det er på høy tid med et mer familietilpasset arbeidsliv for å forhindre sykemeldinger.  Firebarnsmoren omtaler seg selv som feminist og understreker at hun vil jobbe og gjøre karriere.  – Jeg vil ikke være en hjemmeværende mor, jeg vil være med i arbeidslivet. Jeg har alltid sett for meg en karriere utenfor hjemmet, men det er veldig vanskelig å kombinere med små barn slik arbeidslivet er lagt opp nå.  Familien på seks flyttet til Oslo fra København i fjor og Jørstad har akkurat fått ny jobb i et firma i Oslo.  Tidligere har hun levd av inntekter basert på samarbeid og annonser fra sin Instagram-profil med 351.000 følgere. Jørstad var med i NRK-serien «Trillingliv» i 2020. – Jeg har vært veldig privilegert som har kunnet ha en så fleksibel hverdag som influencer, men jeg har savnet kollegaer og det å være en del av et jobbmiljø. Etter tre uker i full jobb klarer jeg å sette meg inn i den altoppslukende tidsklemma som jeg har hørt så mye om tidligere, sier hun.  – Lite tid med barna er trist Jørstad sier hun har to og en halv time reisevei til sammen til og fra jobb, og dette gjør at hun ikke får sett barna sine nok. – Jeg kommer hjem klokken halv seks, seks hver dag. Og får ikke hentet i barnehagen. Følelsen av å tilbringe lite tid med barna er trist. Dette vet jeg gjelder flere, og det funker ikke.  Hun mener psykolog Mjelde sitt forslag om en sekstimers arbeidsdag hadde gjort det mye enklere for småbarnsfamilier.  – Det hadde løst alt. Fleksibelt hjemmekontor vil også gjøre at flere foreldre løsriver seg fra det mentale stresset som faste arbeidstider uten fleksibilitet gir, sier Jørstad og viser til pågående prøveprosjekter på sekstimersdager i England og i Finland.  Hun peker på «det tredje skiftet» - at mødre ofte ender opp med å gjøre mer, selv i likestilte par.  – Vi lever i et veldig individualistisk samfunn hvor man skal klare alt selv. Vi har ikke «landsbyen» å lene oss på lenger, slik det var før. Mange menn er involvert i husarbeid i lik grad som kvinner, men kvinner har likevel ofte stillingen som prosjektleder i familien og alt det innebærer. – Dette blir i liten grad anerkjent i samfunnet, og er med på å skape en likestillingsproblematikk, sier Jørstad. Guri Melby: – Jeg har selv kjent på at døgnet ikke strekker til Venstre-leder Guri Melby mener at småbarnsforeldre trenger en mer fleksibel arbeidsdag. Hun har selv kjent tidsklemma tett på kroppen.  – Jeg har selv kjent på at døgnet ikke strekker til, med en hektisk arbeidssituasjon og små barn, sier Melby som tidligere har engasjert seg i debatten om et mer familievennlig arbeidsliv. Hun mener dagens arbeidstidsbestemmelser kan oppleves som unødvendig rigide. Det bør finnes en tidskonto, sier hun. – Det vi gi reell fleksibilitet ved å gi arbeidstakere mulighet til å fordele mer av arbeidstiden sin selv og påvirke hvordan timene bør fordeles gjennom ukene og dagene, sier hun og legger til at både hun og andre ønsker å styre egen arbeidstid.  – Hvorfor er dette viktig, mener du? – Det kan dreie seg om å finne en bedre balanse mellom hjem og arbeid eller at enkeltmennesker ønsker å jobbe mer intensivt over en begrenset periode. Skal vi ta Norge framover, må vi se på mulighetene digitalisering og endrede vaner etter covid har gitt oss.
Maria Nordø Jørstad, mor til fire, uttaler til VG at arbeidslivet ikke er tilstrekkelig tilrettelagt for småbarnsfamilier. Jørstad påpeker også at kvinner ofte ender opp med mer familiearbeid, selv i likestilte forhold, noe som skaper et likestillingsproblem. Leder i Venstre, Guri Melby, gir sin støtte og argumenterer for en mer fleksibel arbeidsdag for småbarnsforeldre via en «tidskonto». Begge foreslår økt fleksibilitet som bruk av hjemmekontor og mindre rigide arbeidstider. 